शिव शंकर को भंग बहुत ही पसंद है यही कारण है कि होली के दिन लोग भंग की ठंढ़ई बनाकर स्वयं भी पीते हैं और लोगों को भी पिलाते हैं. होली के दिन रंग बिरंगे पकवान और मिठाईयों का भोग भगवान को लगाकर लोग प्रसाद स्वरूप स्वयं भी इसका आनन्द लेते हैं. होली के दिन प्रेम के प्रतीक देवता कामदेव पुनर्जीवित हो उठे थे अत: इसे मदनोत्सव के रूप में भी मनाया जाता है. प्रेम और आनन्द में डूबे लोग संध्या काल में नये नये वस्त्र पहनकर एक दूसरे के घर जाते हैं और बड़ों के पैरों पर गुलाल रखकर उनसे आशीर्वाद प्राप्त करते हैं और मित्रों के चेहरे पर गुलाल मल कर गले लगते हैं.